සංවර්ධනය වෙමින් පවතින රටවල මුදල් සූරාකෑම සඳහා ඖෂධ සමාගම් මඟින් ඖෂධ මාෆියාවක් ගෙන යන බව සෞඛ්‍ය ඇමැති මෛත්‍රීපාල සිරිසේන මහතා පවසයි‍.දිනමිණ පුවත්පතේ පසුගියදා පළ වූ "රට බේත් ගෙන්වන්නෝ සියයට අටසියයක් ලාබ ගරති" යන මාතෘකා‍ව ය‍ට‍තේ පළවූ ප්‍රවෘත්තිය පිළිබඳ මහනුවරදී මාධ්‍යවේදියකු නැඟූ ප්‍රශ්නයකට පිළිතුරු ලබාදෙ‍මින් ඇමැතිවරයා මේ බව ප්‍රකාශ කළේය.ඖෂධ මාෆියාව මෙරටින් තුරන් කිරීම සඳහා ජාතික ඖෂධ පනත ක්‍රියාත්මක කිරීම කාලීන අවශ්‍යතාවක් බවත් මේ පනත ක්‍රියාත්මක කිරීම මඟින් සාධාරණ මිලකට මහජනතාවට ඖෂධ අලෙවි කළ හැකි බවත් ඇමැතිවරයා පැවැසුවේය.මෙරට රෝහල්වලට අවශ්‍ය ඖෂධ මිලදී ගැනීම සඳහා ටෙන්ඩර් කැඳ වූ විට ඖෂධ සමාගම් මඟින් ටෙන්ඩර් ලබාගෙන නිසි කලට වේලාවට ඖෂධ ලබානොදී ඖෂධ හිඟයක් ඇති කිරීමට උත්සාහ ගන්නා බවත් ඒ අනුව ප්‍රාදේශීය මිලදී ගැනීම් සිදු කිරීමට සෞඛ්‍ය අමාත්‍යාංශය පෙ‍ළඹෙන බවත් ඇමැතිවරයා කීය.ප්‍රාදේශීය වශයෙන් මිලදී ගැනීම් සිදුකරන විට ටෙන්ඩර් ලබාගත් සමාගම් විසින්ම වැඩි මිලකට අපට ඖෂධ ලබාදීමට ඉදිරිපත් වන අතර ඖෂධ හිඟය මඟ හැරවීම සඳහා වැඩි මිලට ඖෂධ ලබාගැනීමට සිදු වන බවත් එය ඖෂධ මාෆියාවක් බවත් ඇමැතිවරයා ප්‍රකාශ කළේය.මේ තත්ත්වය නිසා මෙරට සෞඛ්‍ය අමාත්‍යාංශය සහ මහජනතාව බලවත් අසීරුතාවට පත් වන්නේ යැයි ද ඒ මහතා පැවැසුවේය.මීට වසර තුනකට පමණ පෙර තමා ඇමැතිවරයා ලෙස පත්වන විටදී පවා ඖෂධ හිඟයක් පැවැතියේ යැයි ද ඒ පිළිබඳ තමා පුළුල් සොයා බැලීමක් සිදු කළේ යැයි ද ඔහු කීය.තත්ත‍්වයෙන් බාල ඖෂධ මෙරටට ගෙන්වීම හා කලට වේලාවට ඖෂධ නොලැබීම සම්බන්ධයෙන් සාකච්ඡා කිරීම සඳහා තමා ඉන්දියාවට ගිය බවත් එහිදී කළ සාකච්ඡාවලින් අනතුරුව වර්තමානය වන විටදී තත්ත්වයෙන් උසස් ඖෂධ හිඟයකින් තොරව මෙරටට ලැබෙන බවත් ඇමැතිවරයා සඳහන් කළේය.ඉන්දියාවට ගොස් එරට සෞඛ්‍ය ඇමැතිවරයා, ඉන්දියානු සෞඛ්‍ය ලේකම්වරයා, ඖෂධ සමාගම් අයිතිකරුවන්, ඖෂධ ව්‍යාපාර මණ්ඩලය හමු වූ බව ද එහි ප්‍රතිඵලයක් වශයෙන් හිඟයකින් තොරව ඉන්දියානු ඖෂධ මෙරටට ලැබෙන බව ද ඒ මහතා පැවැසුවේය..